《中水府》
宋代·崔敦礼

汎汎兮吾舟，沛吾乘兮东流。东流兮何之，有美人兮天一涯。

烟流流兮南徐，云连连兮北固。海何为兮清明，江何为兮流注。

彼美人兮山之曲，镇龙关兮转阴轴。约束海若兮呵水冯，夏不苦雨兮冬不疾风。

污邪穰穰兮海沂阜丰，我民报事兮罔有不恭。采秀实兮山巅，撷芳馨兮涧底。

霜籼兮水芒，蕙肴羞兮椒糈。神之格兮乐享，惚蜿蜿兮来止。

作者简介：敦礼，河北人。字仲由，本通州静海人，居溧阳。与弟敦诗同登绍兴三十年（1160）进士。历江宁尉、平江府教授、江东安抚司干官、诸王宫大小学教授。淳熙八年（1181）卒，官至宣教郎。有宫教集。爱溧阳山水，买田筑室居焉。其著作《刍言》编凡分三卷：上卷言政，中卷言行，下卷言学。